efsyn.gr

Ανεύθυνη συμπεριφορά από συμπολίτες του καταγγέλλει ο δήμαρχος Πύργου αναφορικά με τα μέτρα για τον κορoνοϊό, προκαλώντας εισαγγελική παρέμβαση.

Η Εισαγγελία Πρωτοδικών Ηλείας, με αφορμή τις δημόσιες καταγγελίες που έκανε ο Παναγιώτης Αντωνακόπουλος (ότι κυκλοφορούν πολίτες, στους οποίους έχουν δοθεί οδηγίες να παραμένουν σε κατ' οίκον περιορισμό και να αποφεύγουν τις επαφές λόγω κοροναϊού) διέταξε τη διενέργεια κατεπείγουσας προκαταρκτικής εξέτασης.

Μάλιστα, σύμφωνα με πληροφορίες που μετέδωσε το ΑΠΕ-ΜΠΕ, λόγω του κατεπείγοντος, έχει ξεκινήσει η διαδικασία κλήτευσης μαρτύρων και από τους πρώτους είναι ο δήμαρχος Πύργου.

Σε τηλεοπτική ενημερωτική εκπομπή του ΣΚΑΪ, ο κ. Αντωνακόπουλος, αναφέρθηκε στους συγγενείς των εκδρομέων στους Αγίους Τόπους υποστηρίζοντας πως κυκλοφορούν κανονικά ανάμεσα στους συμπολίτες τους ενώ θα έπρεπε να βρίσκονται σε κατ’ οίκον περιορισμό.

Ο Πύργος και ο Νομός Ηλείας βρίσκονται πέμπτη μέρα σε κατάσταση συναγερμού για τον κορoνοϊό.